Ühismeede,

22. november 1996,

mille nõukogu on vastu võtnud Euroopa Liidu lepingu artikli J.3 alusel Ida-Aafrika järvede piirkonna kohta

(96/669/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit J.3,

võttes arvesse 21. ja 22. juunil 1996 toimunud Euroopa Ülemkogu Firenze kohtumise otsuseid,

võttes arvesse 24. oktoobri 1994. aasta ühist seisukohta, mis käsitleb Euroopa Liidu eesmärke ja prioriteete Rwanda suhtes,

võttes arvesse nõukogu 28. oktoobri 1996. aasta istungil ja 7. novembri 1996. aastal toimunud arengukoostöö ja humanitaarabi ministrite erakorralisel istungil vastu võetud avaldusi Ida- Zaire'i olukorra kohta,

ning arvestades, et:

ÜRO Julgeolekunõukogu võttis 9. ja 15. novembril 1996. aastal vastu resolutsioonid 1078 ja 1080; neid resolutsioone tuleb rakendada tunnustades Aafrika riikide osalemise tähtsust Ida-Aafrika järvede piirkonna kriisi lahendamises;

Euroopa Liit osaleb juba kriisi lahenduste otsimises Ida-Aafrika järvede piirkonna erisaadiku konstruktiivse tegevuse kaudu;

Euroopa Liit peab ühendama oma jõupingutused selle kriisi lahendamiseks rahvusvahelise üldsuse võetud meetmetega kooskõlas asjakohaste ÜRO Julgeolekunõukogu resolutsioonidega;

nõukogu võttis täna vastu samaaegse otsuse, milles nõutakse, et Lääne-Euroopa Liit töötaks välja selle ühismeetme konkreetsed kaitsepoliitilised aspektid ja rakendaks neid;

ON VASTU VÕTNUD KÄESOLEVA ÜHISMEETME:

Artikkel 1

Euroopa Liit toetab asjaomaste ÜRO Julgeolekunõukogu resolutsioonide viivitamatut rakendamist, et võimaldada tarnida Ida-Zaire'i humanitaarabi ja hõlbustada põgenike vabatahtlikku tagasipöördumist oma päritoluriiki, samuti ümberasustatud isikute tagasipöördumist. Ühendus ja selle liikmesriigid osalevad kõnealuste resolutsioonide rakendamises viisil, mida nad asjakohaseks peavad, ja koordineerivad seda osalemist käesolevas ühismeetmes sätestatud korras. Euroopa Liit rõhutab veelkord, et esmajärgulist tähelepanu tuleb pöörata põgenike tagasipöördumisele oma päritoluriiki ja vajadusele likvideerida kõik sellega seotud takistused. Euroopa Liit kinnitab oma valmisolekut abistada Rwandat põgenike tagasipöördumiseks vajalike tingimuste loomisel.

Artikkel 2

Nõukogu märgib seoses ÜRO koordineerimistegevuste toetamisega, et komisjon tagab ühenduse ja selle liikmesriikide toimingute kooskõlastatuse, et oleks võimalik võimalikult kiiresti Ida-Zaire'i põgenikele ja ümberasustatud isikutele humanitaarabi anda.

Artikkel 3

Võttes arvesse vabatahtlikku osalemist humanitaarabis ja sõjalises abis, konsulteerivad liikmesriigid nõukogu raames vabatahtliku abi küsimuses, mille eesmärk on toetada aafriklaste kaasamist rahvusvahelistesse relvajõududesse vastavalt asjaomastele ÜRO Julgeolekunõukogu otsustele.

Artikkel 4

Mis puutub ühenduse osalemist käesoleva ühismeetme eesmärkide rahastamises, siis nõukogu märgib, et komisjon uurib vastavaid võimalusi ja teeb asjakohased ettepanekud.

Artikkel 5

Euroopa Liit suurendab oma jõupingutusi, et taastada stabiilsus Ida-Aafrika järvede piirkonnas eelkõige toetades demokraatlike institutsioonide rajamist ja inimõiguste austamist. Euroopa Liit kinnitab, et rahvusvahelise konverentsi korraldamine ÜRO ja Aafrika Ühtsuse Organisatsiooni egiidi all Ida-Aafrika järvede piirkonna rahu, julgeoleku ja arengu küsimuses on selle piirkonna kriisi kindla lahendamise seisukohast olulise tähtsusega. Ta kutsub kõiki osalejaid suurendama veelgi oma jõupingutusi sellise konverentsi korraldamiseks.

Artikkel 6

Käesolev ühismeede jõustub selle vastuvõtmise päeval.

Artikkel 7

Käesolev ühismeede avaldatakse Euroopa Ühenduste Teatajas.

Brüssel, 22. november 1996

Nõukogu nimel

eesistuja

J. Burton

--------------------------------------------------